## Zakon o izmjenama i dopunama Zakona o željeznici

### NN 79/2007 (30.7.2007.), Zakon o izmjenama i dopunama Zakona o željeznici

# HRVATSKI SABOR

**2495**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ŽELJEZNICI

Proglašavam Zakon o izmjenama i dopunama Zakona o željeznici, koji je Hrvatski
sabor donio na sjednici 13. srpnja 2007. godine.

Klasa: 011-01/07-01/109
Urbroj: 71-05-03/1-07-2
Zagreb, 18. srpnja 2007.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O ŽELJEZNICI

Članak 1.

U Zakonu o željeznici (»Narodne novine«, br. 123/03., 30/04. i 153/05.) u članku
2. stavku 1. iza podstavka 19. dodaje se podstavak 20. koji glasi:
»– *Osuvremenjivanje željezničke infrastrukture* je izvođenje radova,
rekonstrukcija i adaptacija prema propisima koji uređuju gradnju.«

Članak 2.

Iza članka 30. dodaje se podnaslov »Imovinskopravni odnosi« i članci 30.a i
30.b. koji glase:

*»Članak 30. a*

(1) Gradnja, osuvremenjivanje i održavanje željezničke infrastrukture u interesu
je Republike Hrvatske.
(2) Ako ovim Zakonom nije drukčije određeno, na postupak izvlaštenja nekretnina
radi gradnje, osuvremenjivanja i održavanja željezničke infrastrukture
primjenjuju se propisi o izvlaštenju.
(3) Vlasnik izvlaštene nekretnine radi gradnje, osuvremenjivanja i održavanja
željezničke infrastrukture ima pravo na naknadu za izvlaštenu nekretninu
sukladno zakonu kojim je uređeno izvlaštenje.
(4) Izvlaštenjem izvlaštena nekretnina postaje vlasništvo Republike Hrvatske. U
tom slučaju, umjesto dosadašnjega nositelja stvarnog prava (prijašnjeg
vlasnika), na njegovo mjesto stupa Republika Hrvatska.
(5) Kad se izvlaštenje provodi radi gradnje, osuvremenjivanja i održavanja
željezničke infrastrukture u ime i za račun Republike Hrvatske, prijedlog za
izvlaštenje nekretnine radi gradnje, osuvremenjivanja i održavanja željezničke
infrastrukture podnosi tijelo ili osoba koja je po odredbama ovoga Zakona
ovlaštena upravljati željezničkom infrastrukturom.
(6) Prijedlog za izvlaštenje u ime i za račun Republike Hrvatske može podnijeti
i korisnik koncesije ako je na to posebno ovlašten ugovorom o koncesiji
sklopljenim po odredbama ovoga Zakona.

*Članak 30.b*

(1) Ako korisnik izvlaštenja želi stupiti u posjed nekretnina prije
pravomoćnosti rješenja o izvlaštenju, podnosi zahtjev za stupanjem u posjed
nadležnom uredu državne uprave za imovinskopravne poslove u jedinicama lokalne i
područne (regionalne) samouprave.
(2) Zahtjev iz stavka 1. ovoga članka odobrit će se ako korisnik izvlaštenja
podnese dokaz da je prijašnjem vlasniku isplaćena naknada sukladno posebnim
propisima o izvlaštenju, odnosno da mu je navedena naknada stavljena na
raspolaganje, odnosno dokaz da je prijašnji vlasnik odbio primiti naknadu,
odnosno ako je iznio razloge za potrebu hitnog stupanja u posjed nekretnine,
odnosno da bi se otklonila znatnija šteta.
(3) O stupanju u posjed izvlaštenih nekretnina iz stavka 2. rješenje donosi
nadležni ured državne uprave za imovinskopravne poslove u jedinici lokalne i
područne (regionalne) samouprave, u roku od 7 dana od dana uredno predanog
zahtjeva.
(4) Žalba protiv rješenja iz stavka 3. ovoga članka ne odgađa izvršenje
rješenja.«

Članak 3.

U članku 31. stavku 1. točka 3. briše se.
Dosadašnje točke 4. do 6. postaju točke 3. do 5.

Članak 4.

Ovaj Zakon stupa na snagu osmoga dana od dana objave u »Narodnim novinama.«

Klasa: 341-01/07-01/01
Zagreb, 13. srpnja 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 79/2007-2495
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)